Bovlei fondsinsameling - SAAI
WEN 'N JAG VIR JOU PA
Home / Gelukkige Trekkings / Bovlei fondsinsameling
Bovlei plaas fondsinsameling.
Petra en Jakkals Louw boer net buite Sutherland en weens 9 jaar se uitmergelende droogte sukkel hulle om die boerdery en die diere aan die lewe te hou. Hulle het besluit om 'n fondsinsameling te hou waar mense lootjies kan koop om 'n regte Karoo lammer te wen. Die kostes van die lootjies is R200 – dit is wat 'n sak mielies kos! Saai het ons lootjie platvorm aangebied vir die fondsinsameling sodat hulle meer mense kan bereik – elke sent wat ingesamel word, word aan hulle betaal.
"Ongelukkig is die droogte nog steeds 'n oorheersende faktor in ons omgewing. Die 3 mm hier en 10 mm daar het geen effek op die veld nie. Die helfte van die bosse is dood, glo ons, en die ander helfte het baie-baie reën nodig om te herstel. Gelukkig het die grond wat ons huur bietjie reën gehad, en kon ons die diere daarheen skuif. Maar die veld is glad nie "goed" nie, daar is ru-voer, maar die voeding is maar effentjies.
Daarom neem ons vandag die vrymoedigheid om weer eens te vra vir bydraes en skenkings. Ons kom deur met ru-voer, maar benodig mielies om die diere deur die winter te vat. Ru-voer met pitte sal ook werk. Sutherland se winters is snerpend, en op 'n leë maag nie enige dier se speelmaat nie. Ons het regtig geglo ons gaan hierdie somer reën kry, maar dit was nog nie ons beurt nie."